Latin volgar

El latin volgar (sermo vulgaris) l'è l'insemm di variant de la lengua latina parlaa in gir per l'Imperi Roman.
La diferenza pussee granda cont el latin classegh l'è on messedozz pussee important cont i substraa lenguistegh locai, e la mancanza de ona codificazion in de la scrittura.
Del latin volgar nassen tutt i lengov romanz del dì d'incoeu, oltra che la parnonzia del latin ecclesiastegh.
Fonologia
Vocai tonegh
In del passagg del latin classegh a quell volgar a gh'è on gross cambiament di vocai: se partiss de on sistema vocalegh fondaa in su la durada a vun fondaa in su la quantità vocalega, de avertura (vocai avert e sarraa). El latin classegh el gh'eva duu grupp de vocai: i vocai curt (Ĭ Ĕ Ă Ŏ Ŭ) e quei longh  (Ī Ē Ā Ō Ū). Quei chì gh'aveven ona durada dobbia respett ai primm. Quell lavorà chì el bastava a diferenzia i significaa de dò paroll, per esempi:

vĕnit "el vegn" ma vēnit "l'è vegnuu"
pŏpŭlus "popol" ma pōpŭlus "pobbia"

In del latin parlaa la diferenza tra vocai curt e longh l'è sostituii de la diferenza tra vocai avert e sarraa. I vocai curt tenden a dervìss, quei longh inscambi se sarren su. Ona quai cobbia de vocai che l'aveva quistaa on timber quasi compagn el s'è fonduu, e l'ha faa nass on sistema vocalegh noeuv, che l'è a la bas de quell romanz.
Ditongh
On alter fenomen vocal important l'è 'l monotongament, cioè la reduzion di ditongh latin AE, OE, AU in d'ona vocal solla (quest chì l'è on lavorà tipegh lombard).
Vocai atonegh
I vocai atonegh gh'aveven minga ona fonzion distintiva, e donca hann tenduu a vess neutralizaa in d'on timber medi. I vocai postonegh /i/ e /u/ hann scominciaa a descomparì.
 matutīnu(m) -> matin
 torcŭlu(m) > *torclu > torgg
Consonant
El lessegh
Tela chì ona serie de paroll del latin volgar (despess minga de origin latina) che hann ciappaa el post de quei classegh e hann portaa ai paroll romanz:
Albus -> blancus (del germanegh *blank)
cf. lombard bianch, italian bianco, frances blanc, spagnoeu e portoghes blanco (ma romanc alb)
Alius -> alter
cf. lombard alter, italian altro, frances autre, spagnoeu otro, sardegnoeu àteru
Apis -> apicula
cf. lombard aviggia, frances abeille, spagnoeu abeja (ma italian ape)
Auris -> auriculum
cf. lombard oreggia, italian orecchio, frances oreille
Bellum -> guerra (del germanegh *werra)
cf. lombard, italian, spagnoeu e portoghes guerra, frances guerre, forlan vuere
Cogitare -> pensare
cf. lombard pensà, italian pensare, frances penser
Cruor -> sanguis
cf. lombard sangh, italian sangue, spagnoeu sangre, sardegnoeu sàmbene
Dies -> diurnum
cf. italian giorno, frances jour, ocitan jorn, napoletan juorno (ma lombard dì, frances di)
Domus -> casa
cf. lombard cà, italian e spagnoeu casa
Emere -> comparare
cf. lombard comprà, italian comprare
Equus -> caballus
cf. lombard cavall, italian cavallo, spagnoeu caballo, frances cheval, sardegnoeu caddu
Felis -> cattus
cf. lombard gatt, italian gatto, frances chat, forlan gjat
Ferre -> portare
cf. lombard portà, italian portare, frances porter
Flavus -> blundus (germanegh *blund)
cf. lombard biond, italian biondo, frances blond
Frater -> fratellus
cf. lombard fradell, italian fratello (ma frances frère, napoletan frate)
Frigor -> frigidum
cf. lombard fregg, italian freddo, frances froid, spagnoeu frío, napoletan friddo
Genu -> genuculum
cf. lombard genoeugg, italian ginocchio, frances genou 
Hortus -> gardinus (germanegh *gardo)
cf. frances jardin, lombard giardin, italian giardino
Ignis -> focus
cf. lombard foeugh, italian fuoco, frances e piemontes feu, spagnoeu fuego
Loqui -> parabolare; fabulare
cf. lombard parlà, italian parlare, frances parler
cf. spagnoeu hablar, portoghes falar
Ludere -> iocare
cf. lombard giugà, italian giocare, frances jouer
Luteum -> galbum
cf. frances jaune, piemontes giàun, lombard giald, italian giallo
Magnus -> grandis
cf. lombard e frances grand, italian e spagnoeu grande (ma sardegnoeu mannu)
Metus -> pavor
cf. lombard pagura o poria, italian paura, frances peur, piemontes pào (ma spagnoeu miedo, portoghes medo)
Mulier -> domina; fœmina
cf. lombard e italian donna, catalan dona 
cf. lombard e piemontes fomna, ocitan femna, frances femme, arpitan fèna, romen femeie, sicilian fìmmina
ma spagnoeu mujer, portoghes mulher
Omnis -> totus (e *tuctus)
cf. lombard tutt, italian tutto, frances tout, spagnoeu e portoghes todo
Pater -> babbus
toscan babbo, sardegnoeu babbu, romanc bap
Pulcher -> bellus; formosus
cf. lombard bell, italian bello, frances beau
cf. spagnoeu hermoso, portoghes formoso, romen frumos
Os -> bucca
cf. lombard e italian bocca, frances bouche
Rostrum -> beccus
cf. lombard becch, italian becco, frances e catalan bec (e ingles beak), portoghes bico
Scire -> sapere
cf. lombard savè, italian sapere, frances savoir, spagnoeu saber, ma sardegnoeu ischire.
Sidus -> stella
cf. lombard e italian stella, frances étoile, spagnoeu estrella
Silva -> buscus (germanegh *busk)
cf. lombard bosch, italian bosco, frances bois, spagnoeu bosque
Soror -> sorella
cf. lombard, italian sorella (ma frances sœur, napoletan sora, lombard alpin seror)
Unguis -> ungula
cf. lombard ongia, italian unghia, frances ongle

Vos corelaa
Lengua latina
Lengua volgar
Lengov romanz
Latin ecclesiastegh
Categoria:Lengua latina